**ПРОТОКОЛ**

**ОТ ЗАСЕДАНИЕ НА ОКБДП – ВЕЛИКО ТЪРНОВО**

**11.07.2023 г.**

Днес, 11.07.2023 г., се проведе заседание на ОКББДП – Велико Търново.

НАЧАЛО: 11:00 ч.

 Председателят на ОКБДП – Велико Търново, г-н Георги Гугучков – областен управител на област Велико Търново, обяви наличието на кворум, откри заседанието и представи дневния ред със следните точки:

|  |
| --- |
| 1/ Докладване на информация от членовете на Областната комисия по БДП по отношение на дейности, свързани с осигуряване на пътната безопасност на територията на област Велико Търново през първото полугодие на 2023 г.2/ Разни |

По така предложения дневен ред не бяха направени възражения.

**КОМИСИЯТА РЕШИ:**

*Приема дневния ред на заседанието.*

**ПО ТОЧКА 1**

**ДОКЛАДВАНЕ НА ИНФОРМАЦИЯ ОТ ЧЛЕНОВЕТЕ НА ОБЛАСТНАТА КОМИСИЯ ПО БДП ПО ОТНОШЕНИЕ НА ДЕЙНОСТИ, СВЪРЗАНИ С ОСИГУРЯВАНЕ НА ПЪТНАТА БЕЗОПАСНОСТ НА ТЕРИТОРИЯТА НА ОБЛАСТ ВЕЛИКО ТЪРНОВО**

*Докладват: Членове на ОКБДП – Велико Търново*

**ОД МВР – Велико Търново:** За първото полугодие на територията на областта са регистрирани общо 474 пътнотранспортни произшествия, от които 120 тежки с 9 загинали и 168 ранени. За същия период на миналата година инцидентите са намалели с 52. Тогава обаче загиналите са били с човек повече, а ранените - с 29 повече. От началото на тази година най-много са тежките пътни инциденти на територията на РУ Велико Търново – 60, следвани от РУ Горна Оряховица - 28, РУ Свищов – 10, РУ Павликени – 9 и РУ Елена – 3. В условията на дневна светлина в областта са настъпили 99 тежки ПТП с 5 загинали и 124 ранени, а в условията на изкуствено осветление – ПТП са 12 с 1 загинал и 14 ранени лица. В условията на тъмнина тежките катастрофи са 16 с 3 загинали и 27 ранени лица, а в условията на сумрак са се случили 2 тежки инцидента с 3 ранени участника в движението. Най-много са катастрофите, причинени по вина на водачите – над 90% от всички инциденти, като те се дължат на неправилни маневри, несъобразена скорост, отнемане на предимство и неспазване на дистанция. От всички 120 тежки инциденти, 30 са с участие на пешеходци, а от деветимата загинали - пешеходците са двама. От анализа става ясно още, че констатираните нарушения на Закона за движение по пътищата за първите шест месеца на годината са 41 647 /с 4 131 по-малко спрямо 2022 г./, съставени са 3 458 акта за установяване на административно нарушение и са наложени глоби по фиш 22 189.

**Областно пътно управление – Велико Търново:**  Участъците в областта с висока концентрация на пътнотранспортни произшествия са 5. Положителна тенденция е, че инцидентите са намалели драстично след поставяне на шумната маркировка на т. нар. Мусински завой. За останалите четири участъка – два в участъка преди Предела, в района на с. Въглевци в Прохода на Републиката и по главен път Русе – Велико Търново – Габрово в района на Дебелец са планирани мерки за обезопасяване. За някои от тях са възложени задания за изпълняване на маркировка и отводняване, ежедневно се почистват и от храстова растителност. По аналогия с мерките в района на Кресненското дефиле има технологичен проект за цялостно обезопасяване на целия участък Русе – Габрово.

**Регионално управление на образованието – Велико Търново:** Училищни комисии от учебните институции в почти цялата област са набелязали конфликтни точки пред съответните училища и детски градини, които ще представят на кметовете на общините, за да се вземат съответните мерки преди началото на учебната година. Най-честите сигнали са свързани с искане за освежаване на пешеходни пътеки, поставяне на изкуствени неравности, ограничителни знаци и обособяване на подходяща инфраструктура.

**РД ПБЗН – Велико Търново:** През първото полугодие на 2023 г. екипи на РД ПБЗН са участвали в отстраняване на последствията при 44 пътно-транспортни произшествия в областта.

**Окръжна прокуратура – Велико Търново:** На вниманието на членовете на комисията бе предоставена информация по отношение на досъдебните производства, образувани в резултат на настъпили ПТП.

**Областен съвет на БЧК – Велико Търново:** Експерти на БЧК са обучили над 800 водачи на МПС и над 920 ученика от първи до дванадесети клас с оказване на първа помощ при инциденти. Предстои провеждане на опреснителен курс сред служителите на Пътна полиция и РД ПБЗН.

**Регионална здравна инспекция-Велико Търново:** Реализирани са следните инициативи за превенция на пътно-транспортния травматизъм:

1. Образователни кампании на тема „Рисково поведение, свързано с употребата на алкохол“ сред ученици горен курс от ПГ по транспорт „Васил Друмев“ – гр. Стражица; СУ „Св. Св. Кирил и Методий“ и ПГ по МСС – гр. Златарица, включващи презентации, дискусии, демонстрации и симулационни игри. Инициативата имаше за цел да: запознае младите хора с последиците и основните ефекти и влияния, свързани с употребата на алкохол; повиши вниманието на учениците към индивидуалното поведение и нагласа върху решението за употреба на алкохол в различни ситуации; предложи различни алтернативи за здравословен начин на живот.
2. Популяризиране на 29-ти юни – Ден за безопасност на движението по пътищата, под мотото „Безопасността на движението е споделена отговорност“ на интернет и фейсбук страницата на инспекцията с препратки към информационни материали относно правата и задълженията на всички участници в пътното движение, свързани с безопасността на придвижване.
3. Информационна акция под наслов „Митове и факти за алкохола“. В центъра на град Златарица деца, ученици и потребители на дневен център за социални услуги се включиха в забавни предизвикателства по темата безопасност на пътя. За всички участници беше разиграна томбола с малки предметни награди. Проявата се организира съвместно със здравните медиатори на общината.
4. Демонстрации на алко и нарко-очила: За периода са проведени 13 изнесени демонстрации на алко-очила, стимулиращи как въздейства повишеното съдържание на алкохол в кръвта върху сетивата ни. Участваха над 400 деца и ученици, като с „помощта“ на алко-очила преминаваха около препятствия, стреляха с дартс и редиха пъзели по темата безопасност на движението.

Образователни материали: Правилата за БДП сред населението, в т.ч. и сред родителите, водачите на пътни моторни превозни средства и пешеходците бяха популяризирани по време на проведените инициативи и чрез разпространението на 4 заглавия образователни материали (листовки за водачи на МПС и пешеходци, за родители и деца; дипляна „Да знаем как да опазим живота и здравето на децата на пътя“ и „Алкохолът – рисков фактор за ПТП“.

Представена бе справка от **Община Павликени** и **Община Свищов** за предприети и планирани мерки за подобряване на БДП в изпълнение на общинската план-програма по БДП за 2023 г.

**Държавна агенция „Безопасност на движението по пътищата“** (участвали в заседанието онлайн): Поставен бе акцент по отношение използването на предпазни колани от пътниците в автобуси и на задните седалки на леките автомобили, както и по отношение изпълнението на съответните мерки по БДП преди началото на учебната година.

**Г-н Георги Гугучков, областен управител на област Велико Търново и председател на ОКБДП,** постави конкретни въпроси по отношение на превенцията и оказването на контрол с цел осигуряване на безопасност на пътното платно. В допълнение г-н Гугучков обърна внимание на проблемни участъци от общинската пътна мрежа и призова членовете на комисията за активно участие при изготвянето на съответните документи на областно ниво по БДП, както и за изпълнение на заложените мерки с цел осигуряване безопасността на пътното платно.

**КОМИСИЯТА РЕШИ:**

*Приема предоставената информация.*

**ПО ТОЧКА 2**

***РАЗНИ***

*По точка 2 от Дневния ред не са правени изказвания.*

**Поради изчерпване на дневния ред заседанието бе закрито.**

КРАЙ: 12:00 ч.

|  |  |
| --- | --- |
| ГЕОРГИ ГУГУЧКОВ (П) ПРЕДСЕДАТЕЛ НА ОКБДП | ИЛИЯН ИЛИЕВ (П)СЕКРЕТАР НА ОКБДП  |